Krieket: Proteas verloor hul fut | Maroela Media
Quiton de Kock in aksie tydens Suid-Afrika se laaste eendagwedstryd teen Sri Lanka in Colombo. Foto: Krieket Suid-Afrika (Facebook)
Suid-Afrika het Sondag in hul laaste van vyf eendagwedstryde teen Sri Lanka in Colombo gespeel en 'n groot pakslae gekry.
Sri Lanka het op 'n drafstap met 178 lopies geseëvier. Alhoewel Suid-Afrika die reeks met 3-2 ingepalm het, het hulle minder goeie krieket in die laaste twee wedstryde opgedis.
Sri Lanka het eerste gekolf en 299/8 aangeteken. Die kaptein, Angelo Mathews, het 97 lopies van 97 balle gemoker (11 x 4 en 1 x 6). Met die bal het Willem Mulder en Andile Phehlukwayo elkeen twee paaltjies platgetrek.
Die Proteas is die taak gestel om 300 vir 'n oorwinning aan te teken.
Die Proteas se jaagtog het vroeg reeds 'n knou gekry toe Hasim Amla vir 'n nulletjie moes terugstap kleedkamer toe. Dit was egter die sesde boulbeurt wat die groot verskil gemaak het toe Akila Dananjaya twee paaltjies met twee agtereenvolgende aflewerings platgetrek het. (Aiden Markram 20 en Reeza Hendricks 0). Suid-Afrika was toe in die moeilikheid op 31/3. In sy volgende boulbeurt het Dananjaya ook van Heinrich Klaasen ontslae geraak. Die Proteas was toe op 38/4 in die 8ste boulbeurt.
Die paaltjies het gereeld getuimel en Quinton de Kock was die enigste kolwer wat die kastaiings uit die vuur probeer krap het. Hy het egter sy paaltjie op 54 (57 balle) verloor. Suid-Afrika is vir slegs 121 lopies uitgeboul. Akila Dananjaya het amok gemaak en 6 paaltjies vir 29 lopies platgetrek.
Sri Lanka behaal 'n gemaklike oorwinning van 178 lopies terwyl Suid-Afrika egter die reeks met 3-2 wen. Die toetsreeks is deur Sri Lanka ingepalm.
Die toer loop môre ten einde wanneer die een T20-wedstryd gespeel word.
Toe ek jonk was was daar 'n beskrywende woord vir daardie tipe pakslae…
Die Proteas is pateties. As die jong spelers wat hulle 'n kans wou gee om te speel SA se toekoms is, moet hulle liewers krieket as 'n sport in SA staak. Hulle het baie verskonings, maar hulle pogings in die 5 dag en laaste twee 1 dag wedstryde was pateties!
Presies die rede hoekom AB afgetree het. Hy het gesien hier kom moeilikheid.
Ek is meer teleurgesteld in die verloor in die 4de ODI. Om van 'n posisie waar die Proteas moes wen, te verloor, was teleurtstellend. Gister se verloor (5de ODI) het duidelik gewys dat ons diepte nie op standaard is nie. Vrae ontstaan soos: Is Klaasen nie waar net 'n "wonderwerk" wat net soms werk nie? Hy het gister sy kans gehad om iets te bewys met baie tyd tot sy beskikking. Hoort "Polokwane" in die span? Hoeveel paaltjies kry hy met regtig goeie balle en hoeveel is maar bloot omdat kolwers gaan vir lopies en dan gevang word? Het ons… Lees meer »